സഹയാത്രയ്ക്കൊരുങ്ങി ഭിന്നശേഷിക്കുട്ടികള് കഴക്കൂട്ടം : ഭിന്നശേഷിക്കുട്ടികളോട് സമൂഹത്തിന്റെ കാഴ്ചപ്പാടില് ആരോഗ്യപരമായ മാറ്റം വരുത്തുന്നതിനും സമൂഹത്തിന്റെ മുഖ്യധാരയിലേയ്ക്കുയര്ത്തുന്നതിനുമായി മാജിക് അക്കാദമിയുടെ നേതൃത്വത്തില് ആരംഭിക്കുന്ന സഹയാത്ര എന്ന പുതിയ പദ്ധതിയുടെ പ്രഖ്യാപനം മന്ത്രി എം.വി. ഗോവിന്ദന് നടത്തി. സഹയാത്രയുടെ മുന്നൊരുക്കങ്ങള് വിലയിരുത്തുകയും കുട്ടികളുടെ പരിശീലനങ്ങള് അദ്ദേഹം നേരിട്ട് കണ്ട് വിലയിരുത്തുകയും ചെയ്തു. സഹയാത്ര പദ്ധതിയുടെ പ്രചാരണാര്ഥം ഒക്ടോബര് രണ്ട്, മൂന്ന് തീയതികളില് സംസ്ഥാനത്തെ വിവിധ ജില്ലകളില് നിന്നും തെരഞ്ഞെടുത്ത ഭിന്നശേഷിക്കുട്ടികള് അവതരിപ്പിക്കുന്ന സഹയാത്ര ഓണ്ലൈന് പരിപാടി അരങ്ങേറും. പരിപാടിയുടെ സംവിധാനം നിര്വഹിക്കുന്നത് ചലച്ചിത്ര സംവിധായകനായ പ്രജേഷ് സെന് ആണ്. സഹയാത്ര പരിപാടിയുടെ പരിശീലനങ്ങള് കഴിഞ്ഞ ഒരാഴ്ചയായി മാജിക് പ്ലാനറ്റിലെ ഡിഫറന്റ് ആര്ട് സെന്ററിലെ വിവിധ വേദികളില് നടന്നുവരികയാണ്. സഹയാത്ര പരിപാടിയില് പങ്കെടുക്കുന്നതിനായി ലോകമെമ്ബാടു നിന്നും അറുനൂറോളം അപേക്ഷകളാണ് ലഭിച്ചത്. ഇതില് നിന്നും തെരഞ്ഞെടുത്ത കുട്ടികളും ഡിഎസിയിലെ നൂറോളം കുട്ടികളും ചേര്ന്നാണ് കലാവിരുന്നൊരുക്കുന്നത്.അന്താരാഷ്ട്ര സമാധാന ദിനാഘോഷത്തിന്റെ ഭാഗമായി ഇന്നലെ വൈകുന്നേരം മാജിക് പ്ലാനറ്റിലെത്തിയ മന്ത്രി ഭിന്നശേഷിക്കുട്ടികളോടൊപ്പം ചേര്ന്ന് സമാധാന സന്ദേശ സൂചകമായി ബലൂണുകള് ആകാശത്തേയ്ക്ക് പറത്തിവിട്ടു. ബാലാവകാശ സംരക്ഷണ കമ്മീഷന് ചെയര്മാന് കെ.വി. മനോജ് കുമാര് അധ്യക്ഷത വഹിച്ചു.